(Ortografía tradicional) Nak quicuulac Jericó,
li Jesús yo̱ chi numecꞌ saꞌ li tenamit.
Aran cuan jun li cui̱nk biom aj Zaqueo xcꞌabaꞌ.
Li cui̱nk aꞌan,
aꞌan li nataklan saꞌ xbe̱neb laj titzꞌol toj.
Ta̱raj xnaubal ani li Jesús.
Abanan xban nak kꞌaxal nabaleb li tenamit,
incꞌaꞌ quiru rilbal xban nak caꞌchꞌin rok.
Joꞌcan nak co̱ saꞌ a̱nil chi ubej ut quitakeꞌ saꞌ ruꞌuj jun li cheꞌ sicómoro xcꞌabaꞌ re nak ta̱ru̱k ta̱ril li Jesús xban nak aran toxnumekꞌ.
Nak yo̱ chi numecꞌ aran,
li Jesús qui-iloc takecꞌ.
Quiril laj Zaqueo ut quixye re:
—At Zaqueo,
cuben chak chi junpa̱t xban nak tento nak tinhila̱nk saꞌ la̱ cuochoch anakcuan,
chan.
Ut laj Zaqueo quicube saꞌ junpa̱t ut quixcꞌul li Jesús saꞌ rochoch chi sa saꞌ xchꞌo̱l.
Nak li qꞌuila tenamit queꞌril nak li Jesús qui-oc saꞌ rochoch laj Zaqueo,
queꞌpoꞌ ut queꞌxye:
—X-oc chi hila̱nc saꞌ rochoch jun cui̱nk aj ma̱c,
chanqueb.
Nak yo̱queb chi cuaꞌac,
laj Zaqueo quixakli chiru li Jesús ut quixye re:
—Ka̱cuaꞌ,
chalen anakcuan jalan chic tinba̱nu.
Yijach lin jun cablal tinsi reheb li nebaꞌ.
Ut cui cuan anihak xcuelkꞌa cꞌaꞌru re,
ca̱hib cua chic xqꞌuial li re̱kaj tinqꞌue,
chan.
Ut li Jesús quixye:
—Li cui̱nk aꞌin ralal xcꞌajol ajcuiꞌ laj Abraham.
Anakcuan colbil chic li cui̱nk aꞌin.
La̱in li Cꞌajolbej xincꞌulun chixsicꞌbal ut chixcolbal li sachenakeb,
chan li Jesús.